Genoeg neustoedrukkers besorg Trump sy triomfDonald Trump is die VSA se nuwe president. Foto: AP Photo/Paul Sancya. Deur Marisa Haasbroek Sondag by die kerk, twee dae voor die verkiesing, kon ŉ paar geswore Republikeine daar dit steeds nie regkry om hulle neuse toe te druk en vir Trump te stem nie. Dié neustoedrukkery is ŉ Amerikaanse gesegde wat ek die afgelope twee jaar wat ons gesin in Amerika woon, leer ken het. Dit beteken jy stem maar ter wille van jou party of die groter saak vir ŉ onkiese kandidaat. Die mense by ons kerk in Washington DC is meestal middelklassers met universiteitsopleiding, bestendige poste en twee jaar oue motors. Hulle vind Die Donald skurf en impulsief, ŉ grootprater met ŉ oranje gesig, eienaardige hare en ŉ rokjagter wat by sy derde vrou trek. Van ŉ wag voor sy mond sit, het hy nog nooit gehoor nie, om van sy onnadenkende twiets nie te praat nie. Vir hom stem? En Reagan se reine Republikeinse erfenis besoedel? Hulle kon net nie. Of so het hulle gesê. Miskien het hulle tog, toe hulle alleen in die kieshokkie moes staan, anders besluit. Genoeg neustoedrukkende kiesers het verseker dat Donald Trump in Januarie as die 45ste president van die Verenigde State van Amerika ingesweer gaan word. Die bykans $300 miljoen wat die Trump-veldtog gekos het, is genoeg om ŉ Suid-Afrikaner se oë te laat rek. Tog was dit maar die helfte van wat Hillary Clinton se veldtog gekos het. Met verregaande uitsprake het Trump gesorg dat hy gedurig in die nuus bly. Partykeer het hy woer-woer met die media speel, soos toe joernaliste afgesit het na sy nuwe hotel in Washington DC, menende hy gaan iets kwytraak oor pres. Obama se omstrede geboortesertifikaat. Hulle moes sy hele toespraak deurluister, net om hom te hoor sê: O ja, vir dié wat gewonder het, Obama is in Amerika gebore, hoor. Hulle was woedend, maar het nietemin lustig daaroor berig en aan hom nóg publisiteit besorg. Soos ŉ wafferse tiener het Trump ook sosialemediaplatforms soos Twitter en Facebook benut om die media te omseil en direk met sy ondersteuners te praat. Meer as 13 miljoen mense het hom op Twitter gevolg. Net tydens debatte het sy personeel sy Twitter-rekening behartig, andersins het hy self getwiet, spel-, taal- en feitefoute gemaak en nooit om verskoning gevra vir enigiets wat hy gesê of geskryf het nie. Baie glo dit was juis sy sê-presies-wat-jou-kop-opkom-aanslag wat mense van sy opregtheid oortuig het. Fyn van nerf is hierdie wolkekrabbermagnaat nie, maar miskien is sy hardgebaktheid die enigste temperament wat die media-aanslag kon deurstaan. Die beroepspolitieke ontleders was teen halftien Dinsdagaand stomgeslaan oor die uitslag. Met die aankondiging dat Trump die deelstaat Florida verower het, het die opwaartse rooi Trump-lyn Clinton se dalende blou lyn op grafieke verbygesteek. ŉ Taai stryd tussen rooi Olifant (Republikein) en blou Donkie (Demokraat) is in veral Florida, Ohio en Pennsilvanië voorsien, maar niemand het regtig ŉ Trump-triomf verwag nie. Dis te sê niemand in die betaalde DC-gange nie. Trump se lojaalste ondersteuners, wat Clinton “a basket of deplorables” genoem het, is ŉ ander storie. Op Twitter het hulle vir mekaar wyelensfoto’s van Trump-vergaderings gestuur waarvoor derduisende mense keer op keer opgeruk het, getooi in rooi Make America Great Again-pette. Hulle het uit hulle eie spotprente en video’s namens Trump gemaak en rondgestuur. Dis deur miljoene gesien. Maryland, waar ons nou bly, is ŉ blouselbloue Demokraat-deelstaat, met van die hoogste gemiddelde inkomste in Amerika. Baie mense leef van die vettigheid van belastingbetalersgeld wat van ons buurman, Washington DC, se staatskontrakte en -aanstellings kom. In Pennsilvanië, noord van ons, is mense aansienlik armer. Fabrieke staan toe en ry ŉ mens deur kleiner dorpies, tref die stille desperaatheid jou. Die terugbring van werksgeleenthede na Amerika was een van Donald Trump se groot verkiesingsbeloftes. Hy praat van invoerbelasting instel, ŉ teer puntjie in ŉ land wat hom beroem op vrye beweging van goedere en geld. Iets soos valutabeheer, soos ons in Suid-Afrika het, sal Amerikaners aan hulle ketchup laat stik. Ek verwonder my altyd dat nartjies uit Nieu-Seeland in my plaaslike kruidenierswinkel net soveel kos soos nartjies uit Kalifornië. Of dat ek topgehalte Franse Camembert kan koop en net soveel daarvoor betaal soos vir dié uit Wisconsin. Toe ons Amerika toe gekom het, het my man sy tande geslyp om goedgemaakte Amerikaanse gereedskap te koop. Moenie glo nie. Selfs in ŉ über-Amerikaanse winkel soos Sears, kry jy net Chinese tange, hamers en skroewedraaiers. Amerika se vervaardigingsbedryf, en daarmee saam derduisende werksgeleenthede vir veral blouboordjiewerkers, is tot niet. In die IT-bedryf vervang werkers op H1B-visums uit veral Indië Amerikaners as eweknieë. Vir Amerikaanse burgers moet hulle werkgewer medies en pensioen verskaf, iets wat nie vir kontrakwerkers geld nie. Dit beteken Amerikaanse werkers kan nie met kontrakwerkers meeding nie. ŉ IT-werker by Disney het vroeër vanjaar tydens ŉ ondersoek aangedaan getuig hoe hy en sy kollegas hulle vervangers moes oplei voor hulle uitgeskop is. Donald Trump het hierdie aangrypende getuienis aan al sy ondersteuners getwiet. Dis in hierdie verarmde deel van die Amerikaanse bevolking waar Trump ŉ ryk aar raakgeboor het. Maar hy het ander verrassende ondersteuners gehad. Soos die Amiese Doopsgesindes (Amish), wat meestal in Pennsilvanië woon. Danksy saamrygeleenthede van vrywilligers het hulle in hulle massas vir Trump gestem, waar hulle stemme skynbaar die knoop in Pennsilvanië vir hom deurgehak het. ŉ Anonieme Amiese man het gesê hoewel Trump ŉ kandidaat vol foute is, is hy die beste verteenwoordiger van kwessies wat die Amiese gemeenskap na aan die hart lê. Soos die mense in my kerk, was die Amiese Doopsgesindes nog neustoedrukkende kiesers. Een van Bernie Sanders se grootste aanhangers, wat Hillary Clinton later begin ondersteun het, is filmmaker Michael Moore. Hy was een van die min Demokrate wat voorspel het Trump sou wen. Omtrent so twee weke voor die verkiesing het hy ŉ video oor die Trump-verskynsel gemaak (waarskuwing: hy gebruik graag die f-woord). Dele van die video het soos ŉ veldbrand versprei en is al meer as ŉ miljoen keer gekyk. Moore sê met elke stem vir Trump het vergete, verarmde Amerikaners gebulder: “Middelvinger vir jou, establishment!” Of Trump enige verskil aan hulle bestaan gaan maak, sal ons nog moet sien. Intussen loop die verdelingslyne hier in Amerika so diep soos die Grand Canyon.